[image: image1.jpg]


Αποτελέσματα Ομίλου ΕΤΕ: α΄ εξάμηνο 2013
	Οικονομικά Αποτελέσματα:
	· Θετική κερδοφορία βασισμένη στα λειτουργικά αποτελέσματα για τρίτο συνεχόμενο τρίμηνο, γεγονός που αποτελεί πλέον σαφή ένδειξη βελτίωσης της οικονομικής συγκυρίας

· Καθαρά κέρδη α΄ εξαμήνου 2013 ύψους €344 εκατ. για τον Όμιλο, έναντι ζημιών €1.894 εκατ. το α΄ εξάμηνο 2012. Εξαιρουμένων των εκτάκτων κερδών και ζημιών, τα κέρδη μετά από φόρους και δικαιώματα μειοψηφίας διαμορφώθηκαν σε €126 εκατ. για το β΄τρίμηνο του έτους και €312 εκατ. για το α΄ εξάμηνο 

· Τα λειτουργικά κέρδη στο β’ τρίμηνο υπερκαλύπτουν τις προβλέψεις για πρώτη φορά μετά από εννέα τρίμηνα λόγω της βελτίωσης των εσόδων και της συνεχιζόμενης συγκράτησης του κόστους 

	Μείωση Κόστους: 
	· Περικοπή  λειτουργικών δαπανών στην Ελλάδα και τη ΝΑ Ευρώπη κατά 6% και 3% αντίστοιχα, σε σχέση με το α΄ εξάμηνο 2012. Σημαντική μείωση δαπανών προσωπικού κατά 12% στην Ελλάδα, προ της εφαρμογής της νέας Συλλογικής Σύμβασης Εργασίας (ισχύς από 1.7.2013)

	
	· Σωρευτική μείωση του εγχώριου λειτουργικού κόστους κατά 23%1 από το α΄ εξάμηνο του 2010 

	Ποιότητα Χαρτοφυλακίου:
	· Διατήρηση της αποκλιμάκωσης του ρυθμού δημιουργίας νέων επισφαλειών στην Ελλάδα, με σημαντικά χαμηλότερες νέες επισφάλειες το α’ εξάμηνο του 2013, σε σχέση με την αντίστοιχη περίοδο του 2012 

· Δείκτης καθυστερήσεων 90+ ημερών στο 20,5%2 για τον Όμιλο και 25,4%2 για το εγχώριο χαρτοφυλάκιο

	Μείωση προβλέψεων:
	· Σχηματισμός προβλέψεων Ομίλου ύψους €853 εκατ. στο α’ εξάμηνο 2013, έναντι €1.202 εκατ. το αντίστοιχο εξάμηνο του 2012, λόγω της συνεχιζόμενης επιβράδυνσης του ρυθμού δημιουργίας νέων επισφαλειών, κυρίως στην Ελλάδα

· Υψηλό ποσοστό κάλυψης επισφαλών απαιτήσεων του Ομίλου από προβλέψεις στο 56%, το υψηλότερο μεταξύ των ανταγωνιστών3
· Αντιλογισμός προβλέψεων επί των απαιτήσεων έναντι του Ελληνικού Δημοσίου, ύψους €163 εκατ., στο β΄ τρίμηνο 2013, λόγω της βελτίωσης της πιστοληπτικής ικανότητας της χώρας

	Κερδοφορία θυγατρικών:
	· Καθαρά κέρδη από τη Finansbank ύψους €332 εκατ. στο α’ εξάμηνο, αυξημένα κατά 30%. Θετική συνεισφορά από τις δραστηριότητες στη ΝΑ Ευρώπη, έναντι ζημιών  το αντίστοιχο εξάμηνο του 2012

	Κεφαλαιακή Επάρκεια:
	· Pro-forma δείκτης κύριων βασικών ιδίων κεφαλαίων (Core Tier I) στο 9,2% πριν από την επίδραση των υπό εξέλιξη μέτρων κεφαλαιακής ενίσχυσης 

	Βελτιούμενη Ρευστότητα: 
	· Αύξηση της καταθετικής βάσης του Ομίλου κατά 10% σε ετήσια βάση, μέσω συνεισφοράς όλων των κύριων περιοχών δραστηριοποίησης της ΕΤΕ: Ελλάδα +11%, ΝΑ Ευρώπη +13%, Finansbank +21% (σε σταθερή συναλλαγματική ισοτιμία)

· Σημαντική μείωση της χρηματοδότησης από το Ευρωσύστημα κατά €5,4 δισ. από την αρχή του έτους και κατά €9,2 δισ. σε ετήσια βάση, με παράλληλη μείωση της έκθεσης στον ELA σε λιγότερο από €1,0 δισ. τον Αύγουστο

· Περαιτέρω βελτίωση του δείκτη δανείων προς καταθέσεις στην Ελλάδα στο 93%, έναντι 110% στο τέλος εξαμήνου 2012 (και για τον Όμιλο στο 102% έναντι 116%, αντίστοιχα) 

	Απορρόφηση πιστωτικών ιδρυμάτων:
	· Απόκτηση του υγιούς τμήματος της First Business Bank (FBB) το Μάιο του 2013 (περιλαμβάνεται στην ενοποίηση). Στα μεγέθη του Ομίλου προστέθηκαν €0,6 δισ. χορηγήσεις, €1,1 δισ. καταθέσεις και 19 καταστήματα

· Ενσωμάτωση του υγιούς  τμήματος της Probank τον Ιούλιο του 2013 (δεν περιλαμβάνεται στην ενοποίηση), με €2,6 δισ. χορηγήσεις, €3,1 δισ. καταθέσεις και δίκτυο 112 καταστημάτων. Έκθεση σε υγιείς μικρές και μεσαίες επιχειρήσεις, προσωπικό υψηλών ικανοτήτων και θετική κερδοφορία, τα κύρια χαρακτηριστικά του υγιούς τμήματος που αποκτήθηκε 


Τα σταθερά βήματα προόδου που έχει επιτύχει η χώρα μας, όσον αφορά τις αναγκαίες προσαρμογές και μεταρρυθμίσεις, έχουν πλέον δώσει νέα δυναμική στην πορεία των μακροοικονομικών μεγεθών,  αν και οι υφεσιακές πιέσεις παραμένουν ισχυρές. Σε αυτό το ακόμη δύσκολο, αλλά πιο αισιόδοξο περιβάλλον, το πιστωτικό σύστημα μετά την πλήρη  ανακεφαλαιοποίησή του καλείται να παίξει το συστημικό του ρόλο στην επανεκκίνηση της οικονομικής ανάπτυξης.
Τα αποτελέσματα της Εθνικής για το δεύτερο τρίμηνο προσμετρώνται  στο αισιόδοξο κλίμα. Συγκεκριμένα, η οργανική κερδοφορία του Ομίλου ήταν θετική για τρίτο συνεχόμενο τρίμηνο- προοιωνίζοντας την επαναφορά του σε υγιή κερδοφορία, αναγκαία προϋπόθεση για την ανάπτυξή του. Κύριες συνιστώσες στην  εγχώρια αγορά ήταν τόσο η ανάκαμψη των καθαρών εσόδων από τόκους όσο και ο συνεχιζόμενος εξορθολογισμός των λειτουργικών εξόδων, επιτυγχάνοντας σωρευτική μείωση 23% από το 2010. Είναι, επίσης,  αξιοσημείωτη η συνεχόμενη μείωση του ρυθμού δημιουργίας νέων επισφαλειών με θετικό αντίκτυπο στην πορεία των προβλέψεων και των κερδών, και είναι αποτέλεσμα της συντηρητικής πιστοληπτικής πολιτικής που έχει εφαρμόσει η ΕΤΕ στο χαρτοφυλάκιο της τα τελευταία χρόνια.  Σημαντική θα είναι η προσθήκη της Probank στην ευρύτερη οικογένεια της ΕΤΕ γεγονός που θα ωφελήσει το νευραλγικό για την Ελλάδα κλάδο των μικρομεσαίων επιχειρήσεων.  

Η Εθνική Τράπεζα έχει το πλεονέκτημα της σημαντικής παρουσίας της τόσο στην Τουρκία όσο και στη ΝΑ Ευρώπη, δυναμικές περιοχές που της επιτρέπουν  να διαφοροποιήσει τα κέρδη της – γεγονός που προσθέτει σημαντική  αξία στον Όμιλο. Είναι ενδεικτικό ότι το β’ τρίμηνο η Τουρκία έχει προσθέσει €180 εκατ. στην οργανική κερδοφορία του Ομίλου και είναι ενθαρρυντικό ότι οι δραστηριότητες στη ΝΑ Ευρώπη επιστρέφουν στην κερδοφορία.

Η επιτυχής ολοκλήρωση της αύξησης κεφαλαίου της Εθνικής τον Ιούνιο, με τη συμμετοχή ιδιωτών κατά σχεδόν 11%,  εκτός του ότι διασφάλισε τον ιδιωτικό χαρακτήρα της, έβαλε την Τράπεζα σε μια νέα πορεία. Στο άμεσο μέλλον, η  Εθνική Τράπεζα θα αναλάβει σημαντικές πρωτοβουλίες για την περαιτέρω εξυγίανση του δανειακού της χαρτοφυλακίου. Παράλληλα, προβαίνει σε ενέργειες για την  πρόσθετη ενίσχυση των κεφαλαίων της και περαιτέρω βελτίωση της αποτελεσματικότητάς της. Η επίτευξη αυτών των στόχων, σε συνδυασμό με την περαιτέρω βελτίωση του οικονομικού κλίματος, θα επιτρέψει στην ΕΤΕ να συνδράμει ουσιαστικά στην επιχειρηματική ανάκαμψη. Σημαντικό συγκριτικό πλεονέκτημα  σε αυτή την προσπάθεια είναι η ισχυρή καταθετική της βάση, με το βέλτιστο δείκτη ρευστότητας στην εγχώρια αγορά, με δάνεια προς καταθέσεις στο 93%, που θα μειωθεί περαιτέρω με την ενσωμάτωση της Probank.  

Η θετική πορεία των αποτελεσμάτων της ΕΤΕ επιβεβαιώνει την ικανότητά της να υλοποιήσει τη στρατηγική της κάτω από δύσκολες συνθήκες, έχοντας αντιμετωπίσει αποτελεσματικά βασικές της προκλήσεις. Κύριο μέλημα της σημερινής Διοίκησης είναι να αξιοποιήσει όλες τις δυνατότητες του Ομίλου, στηριζόμενη στα  σημαντικά πλεονεκτήματά του. Βάσει των παραπάνω, η ΕΤΕ βρίσκεται σε θέση να ανταποκριθεί πάλι στην εθνική πρόκληση της χρηματοδότησης της ανάκαμψης και της στήριξης της ελληνικής επιχείρησης και κοινωνίας. 

Αθήνα, 29 Αυγούστου 2013

Αλέξανδρος Τουρκολιάς

Διευθύνων Σύμβουλος
O Όμιλος της ΕΤΕ παρουσίασε κερδοφορία για τρίτο συνεχόμενο τρίμηνο καθώς τα καθαρά κέρδη β΄ τριμήνου διαμορφώθηκαν σε €317 εκατ., περιλαμβανομένων εκτάκτων αποτελεσμάτων από θετικό αναβαλλόμενο φόρο ύψους €208 εκατ., αλλά και την περαιτέρω απομείωση της συμμετοχής της ΕΤΕ στη Eurobank ύψους €17 εκατ. (ή συνολικά €176 εκατ. αρνητική επίπτωση για το α’ εξάμηνο του 2013). Επιπλέον, θετική επίπτωση στην κερδοφορία είχε η συνεχιζόμενη βελτίωση της πιστοληπτικής ικανότητας της Ελλάδας, που οδήγησε στον αντιλογισμό προβλέψεων για ενδεχόμενη απομείωση απαιτήσεων έναντι του Ελληνικού Δημοσίου ύψους €163 εκατ. 

Η άνοδος των οργανικών κερδών του Ομίλου κατά 8% στα €999 εκατ. το β΄ τρίμηνο 2013 (έναντι €922 εκατ. το α΄ τρίμηνο του έτους) καταδεικνύει τη σταδιακή αντιστροφή της πτωτικής πορείας των εργασιών του Ομίλου στην Ελλάδα και στη ΝΑ Ευρώπη καθώς και την περαιτέρω περιστολή του κόστους και στις δύο περιοχές και ιδιαίτερα στην Ελλάδα. Επίσης αντικατοπτρίζει τη συνέχιση της ισχυρής συνεισφοράς της θυγατρικής της ΕΤΕ στην Τουρκία. Εν τούτοις, ένδειξη της σαφούς βελτίωσης της οικονομικής συγκυρίας είναι ότι τα λειτουργικά κέρδη προ προβλέψεων υπερβαίνουν τις προβλέψεις για πρώτη φορά μετά από εννέα τρίμηνα. 

Σε εξαμηνιαία βάση, τα κέρδη έφτασαν τα €344 εκατ., έναντι ζημιών €1.894 εκατ. το αντίστοιχο εξάμηνο του 2012. Εξαιρουμένων των μη επαναλαμβανόμενων κερδών και ζημιών, τα καθαρά κέρδη διαμορφώθηκαν σε €312 εκατ. για το α’ εξάμηνο.  Ιδιαίτερα θετική στη διαμόρφωση των αποτελεσμάτων ήταν η συμβολή της Finansbank, με κέρδη €332 εκατ., ενώ οι θυγατρικές της ΝΑ Ευρώπης
 συνέβαλαν με κέρδη €6 εκατ., έναντι ζημιών ύψους €13 εκατ. το αντίστοιχο εξάμηνο του 2012. 
Πιο συγκεκριμένα, κατά το α’ εξάμηνο του 2013, οι εγχώριες δαπάνες προσωπικού παρουσίασαν πτώση κατά 12% σε ετήσια βάση, ενώ οι συνολικές δαπάνες –εξαιρουμένων μη επαναλαμβανόμενων γενικών και διοικητικών εξόδων– σημείωσαν μείωση κατά 8%. Στη βελτίωση της οργανικής κερδοφορίας του Ομίλου συνέβαλε και η συνεχιζόμενη περιστολή των λειτουργικών δαπανών στην ΝΑ Ευρώπη κατά 3% σε σχέση με το α΄ εξάμηνο 2012. Συμπεριλαμβανομένης της γοργά αναπτυσσόμενης Finansbank στην Τουρκία (άνοιγμα 101 νέων καταστημάτων τους τελευταίους 12 μήνες), οι δαπάνες του Ομίλου κατά το α’ εξάμηνο σημείωσαν μικρή αύξηση κατά 3% σε ετήσια βάση. Οι εγχώριες λειτουργικές δαπάνες θα σημειώσουν περαιτέρω πτώση από το β’ εξάμηνο του 2013 αφού στις ήδη αναληφθείσες πρωτοβουλίες μείωσης του κόστους έρχεται να προστεθεί τόσο η νέα συλλογική σύμβαση εργασίας με ισχύ από 1ης Ιουλίου 2013, όσο και η κατάργηση του επιδόματος ισολογισμού από το 2014.

Όσον αφορά την ποιότητα του δανειακού χαρτοφυλακίου του Ομίλου, είναι πολύ ενθαρρυντικό ότι η επιβράδυνση στη δημιουργία νέων επισφαλειών διατηρείται, ενώ σημαντική περαιτέρω μείωση σημειώθηκε κατά το β’ τρίμηνο του 2013 και στη ΝΑ Ευρώπη. Πιο συγκεκριμένα, οι νέες επισφάλειες σε επίπεδο Ομίλου ανήλθαν σε €1,2 δισ. κατά το α΄ εξάμηνο του 2013, ενώ κατά την ίδια περίοδο του 2012, που αποτέλεσε την κορύφωση της κρίσης στην Ελλάδα, είχαν ανέλθει σε €2,3 δισ. Αποτέλεσμα αυτών ήταν η διενέργεια μειωμένων προβλέψεων ύψους €853 εκατ. στο α΄ εξάμηνο 2013 σε επίπεδο Ομίλου, έναντι €1.202 εκατ. την αντίστοιχη περσινή περίοδο. Εντούτοις, το επίπεδο κάλυψης των επισφαλών απαιτήσεων από προβλέψεις για τον Όμιλο αυξήθηκε στο 56% (από 54% στο τέλος του α΄ τριμήνου 2013), που κατατάσσεται ανάμεσα στα υψηλότερα της αγοράς.  

Επιπλέον, θετική εξέλιξη αποτελεί η συνεχιζόμενη βελτίωση της ρευστότητας. Συγκεκριμένα, η αύξηση των καταθέσεων του Ομίλου κατά 10% σε ετήσια βάση, σε συνδυασμό με τη μείωση του δανειακού χαρτοφυλακίου μετά από προβλέψεις κατά 4% το ίδιο διάστημα, βελτίωσαν το δείκτη ρευστότητας (δάνεια : καταθέσεις) στο 102% σε επίπεδο Ομίλου, έναντι 116% τον Ιούνιο του 2012. Ο δείκτης δανείων προς καταθέσεις για την Ελλάδα διαμορφώθηκε σε 93% –βελτιωμένος κατά 17 ποσοστιαίες μονάδες σε ετήσια βάση– διατηρώντας την ΕΤΕ με διαφορά στην καλύτερη θέση από άποψη ρευστότητας στην εγχώρια αγορά. Η εξέλιξη αυτή αποτελεί απτή ένδειξη της υγιούς ρευστότητας της ΕΤΕ και των βελτιούμενων δυνατοτήτων χρηματοδότησης της ανάπτυξης της ελληνικής οικονομίας. Είναι αξιοσημείωτο ότι ο αντίστοιχος δείκτης για τη ΝΑ Ευρώπη, ο οποίος διαμορφώθηκε στο 104%, βελτιωμένος κατά 22 ποσοστιαίες μονάδες σε ετήσια βάση, κυμαίνεται σε επίπεδα χαμηλά σε σχέση με τα αντίστοιχα του ανταγωνισμού στις εν λόγω αγορές, ενώ έχει μειωθεί περίπου κατά το ήμισυ από τα προ κρίσης επίπεδα. Στην Τουρκία, ο δείκτης σημείωσε βελτίωση κατά 10 ποσοστιαίες μονάδες ετησίως στο 109% στο τέλος του εξαμήνου, ενώ σημαντική βελτίωση σημειώθηκε και στο μείγμα των καταθέσεων, μέσω ενίσχυσης των χαμηλού κόστους καταθέσεων όψεως. 

Όσον αφορά την κεφαλαιακή επάρκεια, ο pro-forma δείκτης κύριων βασικών ιδίων κεφαλαίων του Ομίλου (Core Tier I) διαμορφώθηκε σε 9,2% μετά την επιτυχή ολοκλήρωση της αύξησης κεφαλαίου με τη συμμετοχή ιδιωτών επενδυτών. Ο παραπάνω δείκτης δεν περιλαμβάνει τη θετική επίδραση των υπό εξέλιξη μέτρων κεφαλαιακής ενίσχυσης του Ομίλου. 

Ελλάδα: Η εξομάλυνση του οικονομικού κλίματος αποτυπώνεται στην θετική πορεία των οργανικών κερδών και στη μείωση των διενεργούμενων προβλέψεων  

Το α΄ εξάμηνο 2013 τα καθαρά κέρδη  από τις εγχώριες δραστηριότητες ανήλθαν σε €5 εκατ., έναντι ζημιών €2.133 εκατ. το αντίστοιχο περυσινό διάστημα. Στα κέρδη συνέβαλλαν:
i) η άνοδος των λειτουργικών εσόδων κατά 12%, τα οποία ανήλθαν σε €774 εκατ., έναντι €693 εκατ. το αντίστοιχο εξάμηνο του 2012, 
ii) η μείωση των λειτουργικών δαπανών κατά 6% σε ετήσια βάση (ή 8%, εξαιρουμένων των μη επαναλαμβανόμενων γενικών και διοικητικών εξόδων σχετιζόμενων με τη συγχώνευση της ΕΤΕ με τη Eurobank), 
iii) η εξάλειψη των διαπραγματευτικών ζημιών (-€3 εκατ. έναντι -€346 εκατ. στο α’ εξάμηνο του 2012),

iv) η μείωση των προβλέψεων κατά 36%, στα €633 εκατ., ως απόρροια των σημαντικά χαμηλότερων νέων επισφαλειών κατά το α΄ εξάμηνο του έτους, 

v) ο αντιλογισμός επιπλέον προβλέψεων έναντι απαιτήσεων του Ελληνικού Δημοσίου ύψους €163 εκατ. κατά το β΄ τρίμηνο 2013.
Η σταθερή βελτίωση των καθαρών επιτοκιακών εσόδων για δεύτερο συνεχόμενο τρίμηνο επιβεβαιώνει την ολοκλήρωση του καθοδικού τους κύκλου. Συγκεκριμένα, η περαιτέρω μείωση της χρηματοδότησης από το Ευρωσύστημα κατά €9,2 δισ. (€25,5 δισ. στο τέλος Ιουνίου 2013, έναντι €34,7 δισ. ένα έτος νωρίτερα) συνέβαλε στην άνοδο των επιτοκιακών εσόδων. Στην κατεύθυνση αυτή συντέλεσε σε ακόμα μεγαλύτερο βαθμό η βελτίωση του μείγματος χρηματοδότησης από το Ευρωσύστημα, αφού η έκθεση της ΕΤΕ στον υψηλού κόστους έκτακτο μηχανισμό παροχής ρευστότητας ELA έχει μειωθεί δραματικά από το επίπεδο του 100% στην αρχή του έτους. Ενδεικτικά, με τρέχοντα στοιχεία Αυγούστου, η έκθεση της ΕΤΕ στον ELA πλέον κυμαίνεται σε επίπεδα χαμηλότερα του €1 δισ. 
Η κατά 10% άνοδος των καταθέσεων από το χαμηλό επίπεδο του Ιουνίου 2012 που συνέπεσε με την κορύφωση σειράς αποσταθεροποιητικών πιέσεων στην Ελλάδα, αντανακλά την ανάκτηση της εμπιστοσύνης των Ελλήνων καταθετών προς την Τράπεζα και γενικά το τραπεζικό σύστημα της χώρας. Συγκεκριμένα, σημειώθηκε άνοδος τόσο των λογαριασμών όψεως όσο και προθεσμίας κατά 21% και 25% αντίστοιχα, σε σύγκριση με το α’ εξάμηνο του 2012, ενώ οι καταθέσεις ταμιευτηρίου μειώθηκαν κατά 6% την ίδια περίοδο. 

Οι χορηγήσεις πριν την αφαίρεση των προβλέψεων διαμορφώθηκαν σε €43,2 δισ., μειωμένες κατά 6% σε ετήσια βάση (προ της προσθήκης δανείων ύψους €1,1 δισ. προερχόμενων από την FBB). Κατά την ίδια περίοδο, το δανειακό χαρτοφυλάκιο της ΕΤΕ μειώθηκε με ελαφρώς χαμηλότερο ρυθμό από αυτόν του συνόλου της αγοράς (-7%). 
Σημαντική επιβράδυνση καταγράφηκε στο ρυθμό δημιουργίας νέων επισφαλειών στο α’ εξάμηνο του 2013 που ανήρθαν σε €835 εκατ. σε σχέση με €2,0 δισ. το α’ εξάμηνο του 2012, ενώ ο δείκτης δανείων σε καθυστέρηση +90 ημερών ανήλθε σε 25,4% (χωρίς την FBB), έναντι 19,3% ένα έτος νωρίτερα. Η κάλυψη των καθυστερούμενων δανείων +90 ημερών για το εγχώριο χαρτοφυλάκιο διατηρείται σε υψηλά επίπεδα, και συγκεκριμένα σε ποσοστό 56%, που κατατάσσεται μεταξύ των υψηλότερων των εγχωρίων συστημικών τραπεζών.

Η ενσωμάτωση του υγιούς τμήματος της Probank από τα επόμενα τρίμηνα αναμένεται να βελτιώσει τα μεγέθη των εγχώριων δραστηριοτήτων, καθώς η υπό συγχώνευση τράπεζα διαθέτει ελκυστικό χαρτοφυλάκιο ενεργητικού, υπερβάλλουσα ρευστότητα και προσωπικό νεαρής ηλικίας και υψηλής κατάρτισης. Βασικό χαρακτηριστικό της είναι η εξειδίκευσή της στη χρηματοδότηση των μικρομεσαίων επιχειρήσεων, που αποτελούν και το μεγαλύτερο τμήμα του δανειακού χαρτοφυλακίου της. Η απορρόφησή της θα ενισχύσει τη ρευστότητα του Ομίλου και τη θέση του στην αγορά των μικρομεσαίων επιχειρήσεων, ενώ οι συνέργειες από τη συγχώνευση αναμένεται να φτάσουν τα €110 εκατ. μέχρι το 2015.  
Finansbank: Η κερδοφορία συνεχίζει να αυξάνεται δυναμικά και παραμένει ανθεκτική στην ευμεταβλητότητα των αγορών
Τα καθαρά κέρδη α’ εξαμήνου της Finansbank ανήλθαν σε TL 791 εκατ. (€332 εκατ.), αυξημένα κατά 32% σε ετήσια βάση και σταθερή συναλλαγματική ισοτιμία. Τα εντυπωσιακά αυτά αποτελέσματα επιτεύχθηκαν χάρη στη βελτίωση των οργανικών εσόδων κατά 19%, η οποία βασίσθηκε στην άνοδο τόσο των καθαρών εσόδων από τόκους κατά 26% όσο και των προμηθειών κατά 12%, σε ετήσια βάση, παρά την απώλεια των εσόδων από ασφαλιστικές εργασίες μετά την πώληση της ασφαλιστικής θυγατρικής κατά το δ’ τρίμηνο του 2012. Το επιτοκιακό περιθώριο βελτιώθηκε περαιτέρω στο υψηλό επίπεδο των 721 μ.β. στο τέλος του β΄ τριμήνου 2013 (+78 μ.β. σε σχέση με το προηγούμενο τρίμηνο, +45 μ.β. σε ετήσια βάση), καθώς το κόστος των καταθέσεων συνεχίζει να μειώνεται, μετά την κορύφωσή του το β΄ τρίμηνο 2012. 

Ο δείκτης αποτελεσματικότητας (δαπάνες : έσοδα) διαμορφώθηκε σε 43%, έναντι 44% το αντίστοιχο εξάμηνο του 2012, παρά τη σημαντική άνοδο των λειτουργικών δαπανών κατά 24%, που αποτυπώνει την ταχεία επέκταση του δικτύου καταστημάτων (+101 νέες μονάδες) και την αύξηση του προσωπικού κατά περίπου 2.000 άτομα. 

Οι συνολικές χορηγήσεις της Finansbank ανήλθαν σε TL 45,2 δισ. (€17,9 δισ.), σημειώνοντας αύξηση 17% σε ετήσια βάση. Ως αποτέλεσμα της ακολουθούμενης στρατηγικής πιστωτικής επέκτασης, το δανειακό χαρτοφυλάκιο λιανικής τραπεζικής αυξήθηκε κατά 18% σε ετήσια βάση σε TL 26,0 δισ. ενώ το δανειακό χαρτοφυλάκιο επιχειρηματικής τραπεζικής αυξήθηκε κατά 14% στα TL 19,2 δισ. 

Ο δείκτης δανείων σε καθυστέρηση διατηρήθηκε στο 5,2% έναντι 5,1% τον Ιούνιο του 2012, σημειώνοντας όμως μείωση από το επίπεδο του α’ τριμήνου (5,8%) μετά και την πώληση μέρους του χαρτοφυλακίου καθυστερούμενων δανείων. Ακολουθώντας συντηρητική πολιτική, οι  προβλέψεις της Finansbank στο α΄ εξάμηνο ανήλθαν σε TL 360 εκατ. (+35% ετησίως), ενώ η κάλυψη των καθυστερούμενων δανείων από προβλέψεις διαμορφώθηκε σε 69%.
Οι καταθέσεις σημείωσαν άνοδο 21% ετησίως στα TL 35,1 δισ.  Ο δείκτης δανείων προς καταθέσεις σε επίπεδο τράπεζας ανήλθε σε 109% (περιλαμβανομένης της ομολογιακής έκδοσης προς ιδιώτες ύψους TL 1,5 δισ.), έναντι 119% ένα έτος νωρίτερα. 

Η ισχυρή κεφαλαιακή βάση στηρίζει με ευχέρεια τη δυναμική ανάπτυξη του ισολογισμού της Finansbank, με το Συνολικό Δείκτη Κεφαλαιακής Επάρκειας (CAR) στο 18,8% (παρά την ισχυρή διόρθωση στην τιμή των τουρκικών ομολόγων εντός του Μαΐου), που αποτελεί τον υψηλότερο μεταξύ των κύριων ανταγωνιστών της. Επισημαίνεται ότι η Finansbank έχει μακράν τη χαμηλότερη έκθεση σε κρατικά ομόλογα σε σχέση με τις άλλες τουρκικές τράπεζες.

ΝΑ Ευρώπη: Επιστροφή στην κερδοφορία μέσω σταθεροποίησης των εσόδων και βελτίωσης της ποιότητας ενεργητικού
Κατά το α΄ εξάμηνο 2013, οι δραστηριότητες του Ομίλου στη ΝΑ Ευρώπη απέφεραν κέρδη ύψους €6 εκατ., σε αντιδιαστολή με αρνητικά αποτελέσματα την αντίστοιχη περίοδο του 2012. Στην κερδοφορία συνέβαλλε κατά κύριο λόγο η πτώση του ρυθμού αύξησης των επισφαλειών λόγω της επιταχυνόμενης ομαλοποίησης της οικονομικής δραστηριότητας στην περιοχή, γεγονός που επηρέασε θετικά στη διενέργεια μειωμένων προβλέψεων σε σχέση με το 2012 αλλά και στη σταθεροποίηση των καθαρών επιτοκιακών εσόδων. Τα τελευταία επίσης επηρεάστηκαν έμμεσα από το χαμηλότερο κόστος χρηματοδότησης που έχει επιφέρει το βελτιωμένο κλίμα στην Ελλάδα. Παράλληλα, η πολιτική περιορισμού του λειτουργικού κόστους συνεχίστηκε, αποδίδοντας μείωση κατά 3% σε σχέση με το αντίστοιχο περυσινό εξάμηνο.

Η ρευστότητα βελτιώθηκε περαιτέρω, καθώς σημειώθηκε άνοδος των καταθέσεων κατά 13% σε ετήσια βάση (στα €5,3 δισ.), ενώ το μερίδιο αγοράς του Ομίλου στην περιοχή βελτιώθηκε κατά 40 μ.β. στο 5,8%. Σημειώνεται ότι, η βελτίωση της ρευστότητας των θυγατρικών καθ’ όλη τη διάρκεια της κρίσης συρρίκνωσε σημαντικά το άνοιγμα μεταξύ καθαρών χορηγήσεων και καταθέσεων, στα €212 εκατ. στο τέλος εξαμήνου 2013, έναντι €1.227 εκατ. ένα έτος νωρίτερα, σημειώνοντας μείωση κατά €1,0 δισ. την ίδια περίοδο. Ως αποτέλεσμα, το άνοιγμα αυτό υπερκαλύπτεται πλέον από τα ίδια κεφάλαια κατά 5,6 φορές. Ως αποτέλεσμα της μεγάλης μείωσης του χρηματοδοτικού ανοίγματος αλλά και της συνεχιζόμενης απομόχλευσης του δανειακού χαρτοφυλακίου, ο δείκτης δανείων προς καταθέσεις έφτασε στα τέλη του εξαμήνου στο 104%, από 126% μόλις ένα έτος νωρίτερα και από 160% προ κρίσης, και είναι πλέον από τους χαμηλότερους στην περιοχή. 

Οι συνολικές χορηγήσεις μειώθηκαν κατά 5% στα €6,3 δισ. έναντι €6,6 δισ. στο τέλος Ιουνίου 2012, ενώ το μερίδιο αγοράς του Ομίλου διαμορφώθηκε σε 6,2%. 

Η ποιότητα του δανειακού χαρτοφυλακίου δείχνει πλέον ξεκάθαρες ενδείξεις βελτίωσης καθώς οι εισπράξεις καθυστερούμενων δανείων πλησίασαν –για πρώτο τρίμηνο– τη δημιουργία νέων  καθυστερούμενων δανείων. Ο δείκτης δανείων σε καθυστέρηση έφτασε στο 24,4% το α΄ εξάμηνο 2013, ενώ αν απομονωθεί η επίδραση της απομόχλευσης του δανειακού χαρτοφυλακίου ο δείκτης διαμορφώνεται σε 24,0%. Η κάλυψη των καθυστερούμενων δανείων από προβλέψεις αυξήθηκε σε 51%, σε σύγκριση με 45% στο τέλος Ιουνίου 2012. Ιδιαίτερα για τις καθυστερήσεις λιανικής, η κάλυψή τους από προβλέψεις ανήλθε σε 66%. 
Παράρτημα
	σε εκατ. €
	β΄ τριμ 2013
	Ιουν 2013
	Ιουν 2012
	Ετήσια Δ

	
	
	
	
	

	Αποτελέσματα
	
	
	
	

	
	Καθαρά κέρδη Ομίλου
	317
	344
	-1 894
	-

	
	Ελλάδα
	144
	5
	-2 133
	-

	
	Τουρκία
	178
	332
	256
	+30%

	
	ΝΑ Ευρώπη1
	-7
	6
	-13
	-

	
	
	
	
	

	
	
	
	
	

	Οργανικά έσοδα
	
	
	
	

	
	Ομίλου
	999
	1 920
	2 074
	-7%

	
	Ελλάδα
	417
	802
	1 076
	-26%

	
	Τουρκία
	486
	931
	795
	+17%

	
	ΝΑ Ευρώπη1
	81
	161
	169
	-5%

	
	
	
	
	

	
	
	
	
	

	Λειτουργικά έξοδα
	
	
	
	

	
	Ομίλου
	590
	1 153
	1 122
	+3%

	
	Ελλάδα
	308
	614
	656
	-6%

	
	Τουρκία
	218
	413
	339
	+22%

	
	ΝΑ Ευρώπη1
	54
	107
	110
	-3%

	
	
	
	
	

	
	
	
	
	

	Ισολογισμός
	
	
	
	

	
	Συνολικό ενεργητικό
	110 434
	110 434
	103 785
	+6%

	
	Χορηγήσεις
	69 808
	69 808
	70 706
	-1%

	
	Καταθέσεις
	60 824
	60 824
	55 196
	+10%

	
	
	
	
	

	
	
	
	
	

	Δείκτες
	
	
	
	

	
	Core Tier I (pro-forma)
	9,2%             102%9,2%8,8%
	9,2%             102%9,2%8,8%
	-
	-

	
	Δάνεια : Καταθέσεις
	102%
	102%
	116%
	-14 π.μ.

	
	Επιτοκιακό περιθώριο (μ.β.)
	364
	348
	388
	-40 μ.β.

	
	
	
	
	



 Περιλαμβάνει τις δραστηριότητες του Ομίλου σε Βουλγαρία, Ρουμανία, Σερβία, Αλβανία και ΠΓΔΜ
1 χωρίς τα έξοδα συγχώνευσης με τη Eurobank,ύψους €10 εκατ. 


2 χωρίς την FBB


3 με βάση τα στοιχεία α΄ τριμήνου2013

